CELEX: 32017D0925
Language: hr
Date: 2017-05-29 00:00:00
Title: Provedbena odluka Komisije (EU) 2017/925 оd 29. svibnja 2017. o izdavanju privremenog odobrenja određenim državama članicama za certificiranje predosnovnog materijala određenih vrsta sadnica proizvedenog na polju u uvjetima u kojima nije osigurana zaštita od kukaca i o stavljanju izvan snage Provedbene odluke (EU) 2017/167 (priopćeno pod brojem dokumenta C(2017) 2800)

31.5.2017   
            
            
               HR
            
            
               Službeni list Europske unije
            
            
               L 140/7
            
         PROVEDBENA ODLUKA KOMISIJE (EU) 2017/925
   оd 29. svibnja 2017.
   o izdavanju privremenog odobrenja određenim državama članicama za certificiranje predosnovnog materijala određenih vrsta sadnica proizvedenog na polju u uvjetima u kojima nije osigurana zaštita od kukaca i o stavljanju izvan snage Provedbene odluke (EU) 2017/167
   
      
         (priopćeno pod brojem dokumenta C(2017) 2800)
      
   
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2008/90/EZ od 29. rujna 2008. o stavljanju na tržište reprodukcijskog sadnog materijala i sadnica namijenjenih proizvodnji voća (1), a posebno njezin članak 4., članak 6. stavak 4., članak 9. stavak 1. i članak 13. stavak 3.,
   uzimajući u obzir Provedbenu direktivu Komisije 2014/98/EU оd 15. listopada 2014. o provedbi Direktive Vijeća 2008/90/EZ u pogledu posebnih zahtjeva za rod i vrstu sadnica navedenih u njezinu Prilogu I., posebnih zahtjeva koje moraju ispuniti dobavljači i detaljnih pravila o službenim inspekcijskim pregledima (2), a posebno njezin članak 8. stavak 4.,
   budući da:
   
               (1)
            
            
               Provedbenom direktivom 2014/98/EU utvrđuju se pravila za proizvodnju, certificiranje i stavljanje na tržište predosnovnog materijala, osnovnog materijala, certificiranog materijala i sadnica.
            
         
               (2)
            
            
               Člankom 8. stavkom 1. Provedbene direktive 2014/98/EU propisano je da se predosnovne matične biljke i predosnovni materijal proizvode u uvjetima u kojima je osigurana zaštita od kukaca. Međutim, člankom 8. stavkom 4. te direktive predviđa se da za određene rodove ili vrste te u određenim uvjetima država članica može dobiti odobrenje za certificiranje predosnovnog materijala proizvedenog na polju u uvjetima u kojima nije osigurana zaštita od kukaca ili dobivenog razmnožavanjem od predosnovnih matičnih biljaka proizvedenih na polju u uvjetima u kojima nije osigurana zaštita od kukaca.
            
         
               (3)
            
            
               Belgija, Češka, Francuska i Španjolska zatražile su privremeno odobrenje za certificiranje predosnovnog materijala određenih vrsta proizvedenog na polju u uvjetima u kojima nije osigurana zaštita od kukaca.
            
         
               (4)
            
            
               Uzimajući u obzir da su za izgradnju objekata koji su zaštićeni od kukaca potrebna znatna ulaganja ljudskih i financijskih resursa, Komisija smatra da je primjereno dobavljačima u tim državama članicama osigurati dovoljno vremena kako bi prilagodili svoje proizvodne sustave uz istodobni nastavak proizvodnje na polju u uvjetima u kojima nije osigurana zaštita od kukaca.
            
         
               (5)
            
            
               Stoga su tim državama članicama Provedbenom odlukom Komisije (EU) 2017/167 (3) izdana privremena odobrenja za certificiranje predosnovnog materijala određenih rodova ili vrsta proizvedenog na polju u uvjetima u kojima nije osigurana zaštita od kukaca.
            
         
               (6)
            
            
               Odobrenja Belgiji i Francuskoj izdana su na kratko razdoblje od dvije godine jer su proizvođači u tim zemljama u ranoj fazi započeli s ulaganjem u izgradnju objekata koji su zaštićeni od kukaca. S druge strane, privremena odobrenja Češkoj i Španjolskoj izdana su na razdoblje od pet godina jer je proizvođačima u tim državama članicama potrebno više vremena da ispune zahtjev za proizvodnju u objektima koji su zaštićeni od kukaca.
            
         
               (7)
            
            
               Primjereno je zadržati privremena odobrenja izdana Belgiji, Češkoj, Francuskoj i Španjolskoj jer su i dalje ispunjeni uvjeti na temelju kojih je bilo opravdano izdavanje tih odobrenja.
            
         
               (8)
            
            
               Švedska je podnijela zahtjev za privremeno odobrenje u skladu s člankom 8. stavkom 4. Provedbene direktive 2014/98/EU nakon Belgije, Češke, Francuske i Španjolske.
            
         
               (9)
            
            
               Uzimajući u obzir da su za izgradnju navedenih objekata zaštićenih od kukaca potrebna znatna ulaganja ljudskih i financijskih resursa, Komisija smatra da je primjereno dobavljačima u Švedskoj osigurati dovoljno vremena kako bi prilagodili svoje proizvodne sustave uz istodobni nastavak proizvodnje na polju u uvjetima u kojima nije osigurana zaštita od kukaca.
            
         
               (10)
            
            
               Stoga bi i Švedskoj trebalo izdati privremeno odobrenje za certificiranje predosnovnog materijala određenih rodova i vrsta proizvedenog na polju u uvjetima u kojima nije osigurana zaštita od kukaca. To bi se odobrenje trebalo primjenjivati tijekom razdoblja od pet godina s obzirom na to da je proizvođačima u Švedskoj potrebno relativno mnogo vremena kako bi ispunili zahtjev za proizvodnju u objektima koji su zaštićeni od kukaca.
            
         
               (11)
            
            
               Provedbenom odlukom (EU) 2017/167 utvrđene su primjerene mjere koje se primjenjuju na Belgiju, Češku, Francusku i Španjolsku kako bi se osiguralo da predosnovne matične biljke i predosnovni materijal koji se proizvode na otvorenom polju imaju jednak zdravstveni status kao predosnovne matične biljke i predosnovni materijal koji se proizvode u objektima koji su zaštićeni od kukaca. Tim se mjerama uzela u obzir potreba ograničavanja rizika od zaraze u skladu s klimatskim uvjetima, uvjetima uzgoja predosnovnih matičnih biljaka i predosnovnog materijala te udaljenosti predmetnih predosnovnih matičnih biljaka i predosnovnog materijala od relevantnih kultiviranih i divljih vrsta na temelju stručnog znanja u pogledu prisutnosti i biologije predmetnih štetočina.
            
         
               (12)
            
            
               Trebalo bi zadržati mjere u pogledu zdravstvenog statusa predosnovnih matičnih biljaka i predosnovnog materijala koje su Provedbenom odlukom (EU) 2017/167 utvrđene za Belgiju, Češku, Francusku i Španjolsku te utvrditi slične mjere za Švedsku.
            
         
               (13)
            
            
               Radi jasnoće i pravne sigurnosti Provedbenu odluku (EU) 2017/167 trebalo bi staviti izvan snage i zamijeniti novom odlukom.
            
         
               (14)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Odobravanje
   1.   Belgija i Francuska mogu do 31. prosinca 2018. certificirati predosnovni materijal predmetnih vrsta navedenih u Prilogu proizveden na otvorenom polju u uvjetima u kojima nije osigurana zaštita od kukaca ako su ispunjeni zahtjevi iz članaka 2., 3. i 4.
   Belgija i Francuska mogu do 31. prosinca 2018. certificirati i predosnovni materijal dobiven razmnožavanjem od predosnovnih matičnih biljaka predmetnih vrsta navedenih u Prilogu proizvedenih na otvorenom polju u uvjetima u kojima nije osigurana zaštita od kukaca ako su ispunjeni zahtjevi iz članaka 2., 3. i 4.
   2.   Češka i Španjolska mogu do 31. prosinca 2022. certificirati predosnovni materijal predmetnih vrsta navedenih u Prilogu proizveden na otvorenom polju u uvjetima u kojima nije osigurana zaštita od kukaca ako su ispunjeni zahtjevi iz članaka 2., 3. i 4.
   Češka i Španjolska mogu do 31. prosinca 2022. certificirati i predosnovni materijal dobiven razmnožavanjem od predosnovnih matičnih biljaka predmetnih vrsta navedenih u Prilogu proizvedenih na otvorenom polju u uvjetima u kojima nije osigurana zaštita od kukaca ako su ispunjeni zahtjevi iz članaka 2., 3. i 4.
   3.   Švedska može do 31. svibnja 2023. certificirati predosnovni materijal predmetnih vrsta navedenih u Prilogu proizveden na otvorenom polju u uvjetima u kojima nije osigurana zaštita od kukaca ako su ispunjeni zahtjevi iz članaka 2., 3. i 4.
   Švedska može do 31. svibnja 2023. certificirati i predosnovni materijal dobiven razmnožavanjem od predosnovnih matičnih biljaka predmetnih vrsta navedenih u Prilogu proizvedenih na otvorenom polju u uvjetima u kojima nije osigurana zaštita od kukaca ako su ispunjeni zahtjevi iz članaka 2., 3. i 4.
   Članak 2.
   Održavanje
   1.   Predosnovne matične biljke i predosnovni materijal koji se proizvode na polju održavaju se u skladu sa zahtjevima utvrđenima u odjeljku A Priloga za predmetne države članice i vrste.
   2.   Alati za cijepljenje i obrezivanje te strojevi pregledavaju se, čiste i dezinficiraju prije i nakon svake upotrebe na predmetnim predosnovnim matičnim biljkama i predosnovnom materijalu.
   3.   Predosnovne matične biljke moraju se nalaziti na primjerenoj međusobnoj udaljenosti kako bi se dodir korijena tih biljaka sveo na najmanju moguću mjeru. Osim toga, predosnovni reprodukcijski sadni materijali moraju se nalaziti na primjerenoj međusobnoj udaljenosti kako bi se dodir korijena tih reprodukcijskih sadnih materijala sveo na najmanju moguću mjeru.
   Članak 3.
   Vizualni pregled, uzorkovanje i ispitivanje
   Uz zahtjeve u pogledu vizualnog pregleda, uzorkovanja i ispitivanja utvrđene u člancima 10. i 11. Provedbene direktive 2014/98/EU, predmetne države članice osiguravaju i usklađenost sa zahtjevima utvrđenima u odjeljku B Priloga ovoj Odluci za predmetne vrste.
   Članak 4.
   Označivanje predosnovnih matičnih biljaka i predosnovnog materijala
   1.   Uz informacije koje su obvezne na temelju članka 2. stavka 2. Provedbene direktive Komisije 2014/96/EU (4) oznaka predosnovnih matičnih biljaka i predosnovnog materijala koji se proizvode u Belgiji i Francuskoj u skladu s ovom Odlukom sadržava i sljedeći navod: „Proizvedeno na polju u skladu s Provedbenom odlukom Komisije (EU) 2017/925; certificiranje odobreno do 31. prosinca 2018.”.
   Uz informacije koje su obvezne na temelju članka 2. stavka 2. Provedbene direktive 2014/96/EU oznaka predosnovnih matičnih biljaka i predosnovnog materijala koji se proizvode u Češkoj i Španjolskoj u skladu s ovom Odlukom sadržava i sljedeći navod: „Proizvedeno na polju u skladu s Provedbenom odlukom Komisije (EU) 2017/925; certificiranje odobreno do 31. prosinca 2022.”.
   Uz informacije koje su obvezne na temelju članka 2. stavka 2. Provedbene direktive 2014/96/EU oznaka predosnovnih matičnih biljaka i predosnovnog materijala koji se proizvode u Švedskoj u skladu s ovom Odlukom sadržava i sljedeći navod: „Proizvedeno na polju u skladu s Provedbenom odlukom Komisije (EU) 2017/925; certificiranje odobreno do 31. svibnja 2023.”.
   2.   Ako se u skladu s člankom 3. stavkom 1. Provedbene direktive 2014/96/EU osigurava popratni dokument, informacije na službenoj oznaci iz stavka 1. ovog članka mogu se ograničiti na: „Proizvedeno na polju”. U tom slučaju uz informacije koje su obvezne na temelju članka 3. stavka 2. Provedbene direktive 2014/96/EU popratni dokument za predmetne predosnovne matične biljke i predosnovni materijal sadržava i navod iz stavka 1. ovog članka.
   Članak 5.
   Označivanje osnovnog materijala i certificiranog materijala
   1.   Uz informacije koje su obvezne na temelju članka 2. stavka 2. Provedbene direktive 2014/96/EU oznaka osnovnog i certificiranog materijala dobivenog razmnožavanjem od predosnovnog materijala proizvedenog u skladu s ovom Odlukom sadržava i sljedeći navod: „Dobiveno od materijala proizvedenog na polju u skladu s Provedbenom odlukom Komisije (EU) 2017/925.”.
   2.   Ako se u skladu s člankom 3. stavkom 1. Provedbene direktive 2014/96/EU osigurava popratni dokument, informacije na službenoj oznaci iz stavka 1. ovog članka mogu se ograničiti na: „Dobiveno od materijala proizvedenog na polju”. U tom slučaju uz informacije koje su obvezne na temelju članka 3. stavka 2. Provedbene direktive 2014/96/EU popratni dokument sadržava i navod iz stavka 1. ovog članka.
   Članak 6.
   Obavješćivanje
   Svaka država članica kojoj je odobreno certificiranje predosnovnog materijala u skladu s člankom 1. odmah obavješćuje Komisiju i sve ostale države članice o svakom certificiranju na temelju tog članka. Obavijest mora sadržavati informacije o količini predosnovnih matičnih biljaka i predosnovnog materijala i o vrstama kojima pripadaju te predosnovne matične biljke i predosnovni materijal.
   Članak 7.
   Stavljanje izvan snage
   Provedbena odluka (EU) 2017/167 stavlja se izvan snage.
   Članak 8.
   Adresati
   Ova je Odluka upućena državama članicama.
   
      Sastavljeno u Bruxellesu 29. svibnja 2017.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 267, 8.10.2008., str. 8.
   
   
      (2)  SL L 298, 16.10.2014., str. 22.
   
   
      (3)  Provedbena odluka Komisije (EU) 2017/167 оd 30. siječnja 2017. o izdavanju privremenog odobrenja Belgiji, Češkoj, Francuskoj i Španjolskoj za certificiranje predosnovnih matičnih biljaka i predosnovnog materijala određenih vrsta sadnica iz Priloga I. Direktivi Vijeća 2008/90/EZ, koji se proizvode na polju u uvjetima u kojima nije osigurana zaštita od kukaca (SL L 27, 1.2.2017., str. 143.).
   
      (4)  Provedbena direktiva Komisije 2014/96/EU od 15. listopada 2014. o uvjetima označivanja, pečaćenja i pakiranja reprodukcijskog sadnog materijala i sadnica namijenjenih proizvodnji voća obuhvaćenima područjem primjene Direktive Vijeća 2008/90/EZ (SL L 298, 16.10.2014., str. 12.).
   
      PRILOG
      ODJELJAK A
      
         Popisi vrsta iz članka 1. i zahtjevi u pogledu njihova održavanja iz članka 2.
      
      1.   Belgija
      
      1.1.   Popis vrsta:
      
         Malus domestica Mill., Prunus avium, P. cerasus, P. domestica, P. persica, Pyrus communis L. i podloge tih vrsta.
      1.2.   Zahtjevi za sve prethodno navedene vrste
      1.2.1.   Mjere
      Ako se vizualnim pregledima za utvrđivanje prisutnosti insekata vektora štetočina navedenih u dijelu A Priloga I. i u Prilogu II. Provedbenoj direktivi 2014/98/EU utvrdi prisutnost tih vektora, provodi se tretiranje insekticidom.
      1.3.   Posebni zahtjevi za određene vrste
      1.3.1.   Prunus avium, P. cerasus, P. domestica i P. persica
      
      1.3.1.1.   Uvjeti uzgoja
      Sprečava se cvat predosnovnih matičnih biljaka i predosnovnog materijala.
      2.   Češka
      
      2.1.   Popis vrsta:
      
         Castanea sativa Mill. i Juglans regia L.
      2.2.   Zahtjevi za obje prethodno navedene vrste
      2.2.1.   Mjere
      Posumnja li se na prisutnost predmetnih štetočina navedenih u dijelu A Priloga I. i u Prilogu II. Provedbenoj direktivi 2014/98/EU na predosnovnim matičnim biljkama i predosnovnom materijalu, te se predosnovne matične biljke i predosnovni materijal odmah uklanjaju.
      2.2.2.   Uvjeti uzgoja
      Godišnjim obrezivanjem na početku svakog vegetativnog razdoblja sprečava se cvat predosnovnih matičnih biljaka.
      2.3.   Posebni zahtjevi za određene vrste
      2.3.1.   Juglans regia L.
      2.3.1.1.   Uvjeti uzgoja
      Predosnovne matične biljke sade se na područjima na kojima je vizualnim pregledima utvrđena odsutnost vektora virusa uvijenosti lista trešnje.
      3.   Francuska
      
      3.1.   Popis vrsta:
      
         Castanea sativa Mill., Corylus avellana L., Cydonia oblonga Mill., Juglans regia L., Malus domestica Mill., Prunus amygdalus, P. armeniaca, P. avium, P. cerasus, P. domestica, P. persica, P. salicina i Pyrus communis L.
      3.2.   Zahtjevi za sve prethodno navedene vrste
      3.2.1.   Mjere
      Ako se vizualnim pregledima za utvrđivanje prisutnosti insekata vektora štetočina navedenih u dijelu A Priloga I. i u Prilogu II. Provedbenoj direktivi 2014/98/EU utvrdi prisutnost tih vektora, provodi se tretiranje insekticidom.
      3.2.2.   Uvjeti uzgoja
      Predosnovne matične biljke cijepe se na podloge proizvedene uporabom in vitro kulture, ako je to moguće.
      3.3.   Posebni zahtjevi za određene vrste
      3.3.1.   Prunus amygdalus, P. armeniaca, P. avium, P. cerasus, P. domestica, P. persica i P. salicina
      
      Sprečava se cvat predosnovnih matičnih biljaka i predosnovnog materijala.
      4.   Španjolska
      
      4.1.   Popis vrsta:
      
         Olea europaea L., Prunus amygdalus x P. persica, P. armeniaca, P. domestica, P. domestica x P. salicina, P. dulcis, P. persica i Pyrus communis L.
      4.2.   Zahtjevi za sve prethodno navedene vrste
      4.2.1.   Mjere
      Ako se vizualnim pregledima za utvrđivanje prisutnosti insekata vektora štetočina navedenih u dijelu A Priloga I. i u Prilogu II. Provedbenoj direktivi 2014/98/EU utvrdi prisutnost tih vektora, provodi se tretiranje insekticidom.
      4.3.   Posebni zahtjevi za određene vrste
      4.3.1.   Olea europaea L.
      4.3.1.1.   Izolacijska udaljenost
      Izolacijska udaljenost od svih kultiviranih ili divljih biljaka vrste Olea europaea L. koje ne podliježu programu certificiranja iznosi najmanje 100 m.
      4.3.2.   Prunus amygdalus x P. persica, P. armeniaca, P. domestica, P. domestica x P. salicina, P. dulcis i P. persica
      
      4.3.2.1.   Izolacijska udaljenost
      Izolacijska udaljenost od svih kultiviranih ili divljih biljaka vrsta Prunus amygdalus, P. cerasus i P. prunophora koje ne podliježu programu certificiranja iznosi najmanje 500 m.
      4.3.2.2.   Uvjeti uzgoja
      Sprečava se cvat predosnovnih matičnih biljaka i predosnovnog materijala.
      4.3.3.   Pyrus communis L.
      4.3.3.1.   Izolacijska udaljenost
      Izolacijska udaljenost od svih kultiviranih ili divljih biljaka vrste P. communis L. koje ne podliježu programu certificiranja iznosi najmanje 500 m.
      4.3.3.2.   Uvjeti uzgoja
      Sprečava se cvat predosnovnih matičnih biljaka i predosnovnog materijala.
      5.   Švedska
      
      5.1.   Popis vrsta:
      
         Malus domestica Mill. i Pyrus communis L.
      5.2.   Zahtjevi za sve prethodno navedene vrste
      5.2.1.   Mjere
      Ako se utvrdi prisutnost kukaca iz dijela A Priloga I. Provedbenoj direktivi 2014/98/EU, provodi se tretiranje insekticidom.
      5.2.2.   Izolacijska udaljenost
      Izolacijska udaljenost od svih kultiviranih ili divljih biljaka vrsta Malus domestica Mill. i Pyrus communis L. koje ne podliježu programu certificiranja iznosi najmanje 500 m.
      Odstupajući od toga, izolacijska udaljenost od genske banke biljaka vrste Malus domestica Mill. koje ne podliježu programu certificiranja iznosi najmanje 40 m ako su ispunjeni sljedeći uvjeti:
      
                  (a)
               
               
                  uzorkovanje i ispitivanje biljaka u toj genskoj banci provodi se u skladu sa zahtjevima iz Provedbene direktive 2014/98/EU za predmetnu vrstu; i
               
            
                  (b)
               
               
                  vizualni pregledi u toj genskoj banci provode se najmanje dvaput tijekom sezone rasta.
               
            ODJELJAK B
      
         Zahtjevi u pogledu vizualnog pregleda, uzorkovanja i ispitivanja iz članka 3.
      
      1.   Belgija
      
      1.1.   Zahtjevi za sve vrste navedene u točki 1.1. odjeljka A
      1.1.1.   Vizualni pregled
      Najmanje jedanput godišnje provode se vizualni pregledi za utvrđivanje prisutnosti insekata vektora štetočina navedenih u dijelu A Priloga I. i u Prilogu II. Provedbenoj direktivi 2014/98/EU.
      1.2.   Posebni zahtjevi za određene vrste
      1.2.1.   Malus domestica Mill. i Pyrus communis L.
      1.2.1.1.   Uzorkovanje i ispitivanje
      Svake se godine provodi uzorkovanje i ispitivanje svake predosnovne matične biljke na prisutnost virusa koje prenose kukci i virusa koji se prenose peludom navedenih u dijelu A Priloga I. i u Prilogu II. Provedbenoj direktivi 2014/98/EU.
      1.2.2.   Prunus avium, P. cerasus, P. domestica i P. persica
      
      1.2.2.1.   Uzorkovanje i ispitivanje
      Svake se godine i u svakom ciklusu umnažanja provodi uzorkovanje i ispitivanje svake predosnovne matične biljke na prisutnost virusa koje prenose kukci i virusa koji se prenose peludom navedenih u Prilogu II. Provedbenoj direktivi 2014/98/EU.
      2.   Češka
      
      2.1.   Posebni zahtjevi za određene vrste
      2.1.1.   Castanea sativa Mill.
      2.1.1.1.   Vizualni pregled
      Vizualni pregledi iz članka 10. stavka 1. Provedbene direktive 2014/98/EU provode se od travnja do svibnja.
      2.1.2.   Juglans regia L.
      2.1.2.1.   Vizualni pregled
      Vizualni pregledi iz članka 10. stavka 1. Provedbene direktive 2014/98/EU provode se u kasno ljeto ili jesen.
      3.   Francuska
      
      3.1.   Posebni zahtjevi za određene vrste
      3.1.1.   Corylus avellana L.
      3.1.1.1.   Uzorkovanje i ispitivanje
      Svake se godine provodi uzorkovanje i ispitivanje svake predosnovne matične biljke na prisutnost virusa mozaika jabuke (ApMV).
      3.1.2.   Cydonia oblonga Mill., Malus domestica Mill. i Pyrus communis L.
      3.1.2.1.   Uzorkovanje i ispitivanje
      Svake se godine provodi uzorkovanje i ispitivanje svake predosnovne matične biljke na virus klorotične pjegavosti lista jabuke (ACLSV), virus brazdavosti stabla jabuke (ASGV), virus jamičavosti stabla jabuke (ASPV) i gumenasto drvo.
      3.1.3.   Prunus amygdalus, P. armeniaca, P. avium, P. cerasus, P. domestica, P. persica i P. salicina
      
      3.1.3.1.   Uzorkovanje i ispitivanje
      Svake se godine i u svakom ciklusu umnažanja provodi uzorkovanje i ispitivanje svake predosnovne matične biljke na virus kržljavosti šljive (PDV) i virus nekrotične prstenaste pjegavosti trešnje (PNRSV). Za vrstu P. persica svake se godine i u svakom ciklusu umnažanja provodi uzorkovanje i ispitivanje svake predosnovne matične biljke na latentni viroid mozaika breskve (PLMVd).
      4.   Španjolska
      
      4.1.   Posebni zahtjevi za određene vrste
      4.1.1.   Olea europaea L. i Pyrus communis L.
      4.1.1.1.   Uzorkovanje i ispitivanje
      Svake se godine provodi uzorkovanje i ispitivanje svake predosnovne matične biljke na prisutnost virusa i virozama sličnih bolesti navedenih u Prilogu II. Provedbenoj direktivi 2014/98/EU.
      4.1.2.   Prunus amygdalus x P. persica, P. armeniaca, P. domestica, P. domestica x P. salicina, P. dulcis i P. persica
      
      4.1.2.1.   Uzorkovanje i ispitivanje
      Svake se godine provodi uzorkovanje i ispitivanje na prisutnost virusa i virozama sličnih bolesti navedenih u Prilogu II. Provedbenoj direktivi 2014/98/EU.
      5.   Švedska
      
      5.1.   Zahtjevi za sve vrste navedene u točki 5.1. odjeljka A
      5.1.1.   Vizualni pregled
      Vizualni pregledi iz članka 10. stavka 1. Provedbene direktive 2014/98/EU provode se najmanje dvaput tijekom sezone rasta.